Էլիաս Մենդես Թրինդադե

Էլիաս Մենդես Թրինդադե (, ), բրազիլացի ֆուտբոլիստ «Ատլետիկո Մինեյրո» ակումբի և Բրազիլիայի հավաքականի ձախ կիսապաշտպան։

Կարիերա

Ակումբային կարիերա
Էլիասը «Պալմեյրաս» ակումբի սան է, որտեղ նա անցկացրել է 8 տարի։ Մրցաշրջաններից մեկի ընթավժցքում մինչև 17 տարեկանների թիմի կազմում, որտեղ Էլիասը հանդես էր գալիս Վագներ Լավի հետ, նա ճանաչվել է լավագույն ռմբարկու՝ հեղինակելով 20 գոլ, որոնցից մեկը դարձել էր հաղթական Սան Պաուլոյի երիտասարդական առաջնության եզրափակչի՝ «Կորինտիանսի» դեմ խաղում։ 2005 թվականին նա տեղափոխվել է «Նաուտիկո Ռեսիֆի»։ Այնտեղ կիսապաշտպանը խաղում էր շատ քիչ և աշխատավարձ չէր ստանում։ Երկու ամիս անց նա վերադառնում է Սան Պաուլո, սակայն չէր կարողանում գտնել թիմ և ընկնում է խորը դեպրեսիայի մեջ։ Ընկերների օգտնությամբ նա աստիճանաբար սկսում է խաղալ «Լեոես դե Գեոլանդիա» և «Լագոինյա» սիրողական թիմերում՝ հանդես գալով Սան Պաուլո մունիցիպալիտետի հյուսիսում անցկացվող առաջնությունում։

2007 թվականին, նորից ընկերների օգնությամբ, Էլիասը կարողանում է մասնակցել դիտումների «Սան Բենտու» ակումբում։ Այնտեղ ֆուտբոլիստն արժանանում է թիմի գլխավոր մարզիչ Ֆրեդի Ռոնկոնի հավանությանը, ով նրան դարձնում է իր թիմի հարձակողական ոճի կիսապաշտպան՝ չնայած այն հանգամանքին, որ մինչ այդ ֆուտբոլիստը միշտ հանդես էր եկել բացառապես հարձակման գոտում։ Այնուհետև Էլիասը խաղացել է «Ժուվենտուսում», որի հետ հաղթել է Սան Պաուլոյի գավաթի խաղարկությունում, ապա տեղափոխվել է Պոնտե Պրետա։ Այդ թիմի հետ Էլիասը հասել է Սան Պաուլո նահանգի առաջնության եզրափակիչ։ 2008 թվականի սկզբին Էլիասը տեղափոխվել է «Կորինտիանս»՝ պայմանագիր կնքելով մինչև 2011 թվականը։ «Կորինտիանսի» կամզում Էլիասը հաղթել է Սան Պաուլոյի առաջնությունում և նվաճել Բրազիլիայի գավաթը։ 2009 թվականի օգոստոսին Էլիասով հետաքրքվել է ռուսական ԲԿՄԱ-ն, սակայն պայմանագիր չի կնքվել։

2010 թվականի դեկտեմբերի 30-ին Էլիասը տեղափոխվել է իսպանական «Ատլետիկո Մադրիդ» ակումբ։ Նա ասել է. «Ես միշտ ցանկացել եմ խաղալ իսպանական ակումբում, և «Ատլետիկոն» եվրոպական հիանալի թիմ է»։ Տրանսֆերի արժեքը կազմել է 7 մլն եվրո։ 2011 թվականի հունվարի 17-ին բրազիլացին կատարել է իր նորամուտն ակումբի կազմում՝ մասնակցելով «Մալյորկայի» դեմ խաղին։ Նույն թվականի մարտի 2-ին նա խփել է իր առաջին գոլը Մադրիդի թիմի կազմում՝ գրավելով «Խետաֆեի» դարպասը։

Հետագայում Էլիասը խաղացել է Լիսաբոնի «Սպորտինգում», իսկ 2017 թվականին տեղափոխվել է «Ատլետիկո Մինեյրո»։

Միջազգային կարիերա
Բրազիլիայի հավաքականի կազմում Էլիասն իր նորամուտը կատարել է 2010 թվականի հոկտեմբերի 7-ին Իրանի հավաքականի դեմ ընկերական խաղում, որում բրազիլիացիները հաղթել են 3:0 հաշվով։ 2011 թվականի հունիսին նա հրավիրվել է ազգային հավաքական՝ մասնակցելու Ամերիկայի գավաթի խաղարկությանը։

Ձեռքբերումներ
 «Կորինտիանս»
 Բրազիլիայի չեմպիոն – 2015 
 Սան Պաուլո նահանգի չեմպիոն – 2009
 Բրազիլիայի գավաթի դափնեկիր – 2009, 2013

 «Սպորտինգ»
 Պորտուգալիսյի գավաթի խաղարկության հաղթող – 2011/12

Անհատական
 Բրազիլիայի առաջնության լավագույն աջ կիսապաշտպան – 2010 թվական

Ծանոթագրություն 

Բրազիլացի ֆուտբոլիստներ
Բրազիլիայի հավաքականի ֆուտբոլիստներ
Ատլետիկո Մադրիդի ֆուտբոլիստներ
Ատլետիկո Մինեյրոյի ֆուտբոլիստներ
Սպորտինգ Լիսաբոնի ֆուտբոլիստներ
Ֆուտբոլի կիսապաշտպաններ
Լա Լիգայի ֆուտբոլիստներ